DOI: 10.14457/tu.the.2023.768
title: แผนธุรกิจโครงการพัฒนาอสังหาริมทรัพย์หมู่บ้านจัดสรร (นครศรีธรรมราช)

description: จังหวัดนครศรีธรรมราชถือเป็นจังหวัดที่มีเอกลักษณ์เฉพาะตัว และที่สำคัญมีแหล่งท่องเที่ยวมากมายที่มีชื่อเสียง ทั้งแหล่งท่องเที่ยวเชิงวัฒนธรรม และแหล่งท่องเที่ยวตามธรรมชาติ รวมถึงแหล่งท่องเที่ยวชายทะเล ประกอบกับมีจำนวนประชากรอันดับหนึ่งของภาคใต้ และขนาดเศรษฐกิจใหญ่เป็นอันดับที่สองของภาคใต้ โดยมีการขยายตัวทางเศรษฐกิจเติบโตอย่างต่อเนื่อง ทำให้มีรายได้ต่อหัวของประชากรเพิ่มขึ้นอย่างต่อเนื่อง จึงเป็นที่สนใจในการลงทุนในธุรกิจพัฒนาอสังหาริมทรัพย์ ประเภทหมู่บ้านจัดสรร ทั้งรายเล็กรายใหญ่มากมาย จนเกิดการแข่งขันที่สูงขึ้นอย่างต่อเนื่อง ที่แข่งขันกันพัฒนาสินค้าและบริการให้ตอบสนองความต้องการของผู้บริโภคกลุ่มเป้าหมาย ให้มากที่สุด พร้อมสิ่งอำนวยความสะดวกภายในโครงการ นอกจากนี้ยังมีระบบรักษาความปลอดภัยที่เชื่อถือได้ เพื่อให้สอดคล้องกับการดำเนินชีวิต ออกแบบพัฒนาโครงการบนหลักการอยู่อาศัยจริง ๆ ของผู้บริโภค ในราคาที่เหมาะสมกับรายได้ โดยโครงการ ปาล์มวิลล์ นครศรีธรรมราช เป็นโครงการหมู่บ้านจัดสรรที่มีทำเลที่ตั้งอยู่ไม่ห่างจากห้างสรรพสินค้า และสิ่งอำนวยความสะดวกในการอยู่อาศัยในตัวเมือง บรรยากาศเงียบสงบ เหมาะแก่การอยู่อาศัยสำหรับครอบครัวโครงการ “ปาล์มวิลล์ นครศรีธรรมราช” ตั้งอยู่บนถนนทางหลวงหมายเลข 408 ใกล้กับแยกหัวถนน ตำบลท่าเรือ อำเภอเมือง จังหวัดนครศรีธรรมราช เป็นโครงการหมู่บ้านจัดสรร ที่มีจำนวนบ้านทั้งหมด 170 หน่วย แบ่งเป็นบ้านเดี่ยว 2 ชั้นจำนวน 36 หน่วย และบ้านแฝด 2 ชั้นจำนวน 134 หน่วย โดยแบบบ้านแฝดมีทั้งหมด 2 รูปแบบ และแบบบ้านเดี่ยวมีทั้งหมด 7 รูปแบบ รวมเป็นทั้งหมด 9 รูปแบบบ้านภายในโครงการ พร้อมสิ่งอำนวยความสะดวกสบายภายในโครงการ ได้แก่ สโมสรฟิตเนส สระว่ายน้ำ พื้นที่สวนส่วนกลางขนาดใหญ่ 1-0-66.4 ไร่ พื้นที่กว่า 466.4 ตารางวา พร้อมเครื่องเล่นภายในสวนส่วนกลาง โดยทางโครงการมีเป้าหมายหลักคือกลุ่มครอบครัวคนทำงาน อายุ 35-50 ปี อาศัยอยู่ในอำเภอเมืองจังหวัดนครศรีธรรมราช และบริเวณใกล้เคียง มีรายได้ครัวเรือนเฉลี่ย 50,000-60,000 บาท เนื่องกลางเป็นกลุ่มคนในสัดส่วนมากในจังหวัดนครศรีธรรมราช และมีกำลังซื้อสูง อีกทั้งยังคำนึงถึงความสะดวกสบายในการเดินทางไปยังสถานที่ทำงานหรือแหล่งอำนวยความสะดวกต่าง ๆ เช่นห้างสรรพสินค้า โดยเลือกดำเนินงานโดยใช้กลยุทธ์ Board Difference Strategy เป็นหลัก กล่าวคือมุ่งเน้นในการสร้างจุดขายโดยสร้างความแตกต่างของสินค้านอกเหนือจากคู่แข่งในอุตสาหกรรม นำเสนอสิ่งที่มากกว่าในราคาที่คุ้มค่าคุ้มราคา (Value for Money) เพื่อตอบสนองความต้องการของลูกค้า และเป็นที่อยู่อาศัยลำดับแรกที่ลูกค้านึกถึงเพื่อสร้างความมั่นคงในการดำเนินธุรกิจในอนาคตกลยุทธ์ด้านการปฏิบัติการ มุ่งเน้นการดำเนินงานที่มีประสิทธิภาพ ควบคู่ไปกับคุณภาพของงานที่มีมาตรฐาน และการบริการหลังการขายที่ดี ดูแลลูกค้าอย่างต่อเนื่องเพื่อให้เกิดความพึงพอใจ เพื่อสร้างความเชื่อมั่นที่ดีให้กับลูกค้ากลยุทธ์ทางด้านการตลาด มุ่งเน้นการสื่อสารไปยังลูกค้ากลุ่มเป้าหมายเพื่อให้ทราบถึงคุณค่า และภาพลักษณ์ของตราสินค้าที่บริษัทมุ่งมั่นนำเสนอ เพื่อทำให้ผู้บริโภคนึกถึงสินค้าของโครงการเป็นลำดับแรก ๆ ในการซื้อที่อยู่อาศัย โดยมุ่งเน้นการสร้างการรับรู้ตราสินค้า (Brand Awareness) และการสร้างภาพลักษณ์ที่ดีของตราสินค้า กระตุ้นให้เกิดการบอกต่อ เพื่อรองรับการพัฒนาในอนาคตกลยุทธ์ทางด้านการเงิน ทางโครงการ ปาล์มวิลล์ นครศรีธรรมราช มุ่งเน้นรักษาระดับความเสี่ยงทางการเงิน อัตราส่วนหนี้สินต่อทุน และกระแสเงินสดของโครงการให้อยู่ในระดับที่เหมาะสม โดยมีสัดส่วนการลงทุนจากเจ้าของจำนวน 260.24 ล้านบาท คิดเป็นร้อยละ 50.65 และส่วนเงินกู้ยืมสถานบันการเงิน 253.53 ล้านบาท คิดเป็นร้อยละ 49.35 ทำให้บริษัทมีต้นทุนเงินทุนถัวเฉลี่ย หรือ WACC เท่ากับ 7.55% เมื่อทำการประเมินโครงการลงทุนจากการประมาณการผลการดำเนินงานในระยะเวลา 5 ปี ด้วยเครื่องมือทางการเงินต่าง ๆ โครงการมีมูลค่าปัจจุบันสุทธิ (NPV) ของโครงการเท่ากับ 83.63 ล้านบาท มีอัตราผลตอบแทนภายใน (Internal Rate of Return: IRR) ของโครงการมีค่าเท่ากับ 20.87% และมีจุดคุ้มทุนของโครงการ (Break-even Point) อยู่ที่ร้อยละ 32.35 ของพื้นที่ขายทั้งหมดของโครงการ ดังนั้นเมื่อพิจารณาจากโอกาสทางธุรกิจที่ได้กล่าวในข้างต้น รวมถึงพิจารณาผลตอบแทนจากการลงทุนของกิจการ จะเห็นว่าโครงการ “ปาล์มวิลล์ นครศรีธรรมราช” เป็นโครงการที่มีความเป็นไปได้ และธุรกิจมีความน่าสนใจในการลงทุนเป็นอย่างมาก